จัดหนัก
โดย...ทีมข่าวการเงินโพสต์ทูเดย์
5 พ.ค. 2559

โดย...ทีมข่าวการเงินโพสต์ทูเดย์
ช่วงเศรษฐกิจไม่ดี บริษัทห้างร้านทั้งหลายต่างพากันตัดสวัสดิการพนักงานกันแหลก แต่ก็มีบางบริษัทที่สวนกระแสโดยผู้บริหารยืนยันว่าเพื่อสร้างความสุขและเป็นขวัญกำลังใจให้พนักงาน
เดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต จัดเต็มสวัสดิการพนักงาน กะว่าจะเป็นองค์กรที่น่าทำงานที่สุด โดยเพิ่มวันลา 1 วัน เพื่อไปร่วมกิจกรรมช่วยเหลือสังคม พนักงานหญิงสามารถลาคลอดได้ 112 วัน โดยได้รับค่าจ้างเต็มจำนวน จากเดิมที่ลาคลอดได้ 90 วัน รับค่าจ้าง 45 วัน
ยัง ยังไม่พอ พนักงานชายสามารถลาไปดูแลภรรยาคลอดบุตรได้ 10 วันทำงาน โดยจากเดิมสามารถลาได้ 5 วัน สวัสดิการสุขภาพแก่คู่สมรสพนักงาน กรณีไม่จดทะเบียนสมรสด้วย
ส่วนพนักงานโสด ก็เพิ่มสวัสดิการผู้ป่วยในของบิดาและมารดา อายุ 40-80 ปี โดยขยายอายุจากเดิม 70 ปี เป็น 80 ปี
เด็ดที่สุดคือ สวัสดิการสำหรับพนักงานเพศที่สาม ที่ให้สวัสดิการสุขภาพแก่คู่รัก และให้ลาแปลงเพศได้ตามที่แพทย์กำหนด
เห็นสวัสดิการแล้ว ใครอยากทำงานด้วย เชิญ!!!!!!!!